Антон Паўлавіч Карніцкі

**Анто́н Па́ўлавіч Карні́цкі** (,  — , ) — беларускі жывапісец, аўтар партрэтаў, нацюрмортаў, тэматычных карцін.

## Біяграфія 
Нарадзіўся 30 снежня 1912 года ў Адэсе ва Украіне, куды ў пошуках заробку выехалі яго бацькі з вёскі Любанічы, што на Наваградчыне. Паводле іншых звестак, мастак нарадзіўся ў 1913 годзе, як сцвярджае Міхась Казлоўскі ў сваёй кнізе «Галасы разбуджаных птушак». Сяргей Новік-Пяюн у часопісе «Новы шлях» за 1943 год, падпісаным крыптанімам *С. Н.*, таксама напісаў, што *«слонімскі беларускі мастак Антон Карніцкі, народжаны ў 1913 годзе, паходзіць з беднае беларускае сялянскае сям’і з Наваградчыны»*. Пазней Сяргей Новік-Пяюн у сваіх успамінах «Жыў не дарэмна…», напісаў, што Карніцкі нарадзіўся 30 снежня 1912 года. З ім пагаджаецца і Мікола Агафонаў, аўтар артыкула «У мастацкіх каталогах не значыцца».

У 1922 годзе сям’я Карніцкіх вярнулася на радзіму, на той час Заходнюю Беларусь у складзе Польшчы. Спачатку прыехалі ў бацькавыя Любанічы, але там доўга не затрымаліся, бо не было працы. Потым пераехалі ў Слонім, дзе знайшлі жыллё побач з горадам у Рышчыцах і дзе была сякая-такая праца. Пазней бацька ў Рышчыцах пабудаваў для сям’і невялікую хату.

Паступіў у навагрудскую польскую дзяржаўную гімназію імя Адама Міцкевіча, пасля заканчэння якой паступіў у мастацкую школу Панкевіча ў Варшаве. Пасля быў залічаны вольным слухачом Варшаўскай Акадэміі мастацтваў. З пачатка Другой сусветнай вайны вярнуўся ў Слонім. Горад ужо не быў пад Польшчай, а яго занялі войскі Чырвонай Арміі. У Варшаве засталося і загінула шмат яго твораў. Хворы на сухоты ён заставаўся ў Слоніме і пасля прыходу немцаў.

Падчас адной з аблаваў быў затрыманы немцамі, але дзякуючы намаганням мясцовых беларускіх актывістаў яго адпусцілі. Маляваў карціны для адміністрацыі горада ў абмен на ежу. Немцы вывезлі ў Германію 180 карцін Карніцкага, заявіўшы, што яго карціны будуць зберагацца ў Дрэздэнскай карціннай галерэі. Аднак пасля вайны іх там не было.

Памер 25 студзеня 1944 года. Пахаваны на Ружанскіх могілках у Слоніме. Цяпер творы Антона Карніцкага знаходзяцца за мяжой Беларусі і ў прыватных архівах.

## Галерэя 

Антон_Карніцкі._Партрэт_Гальяша_Леўчыка_(1927).jpg|Партрэт Гальяша Леўчыка. 1927
Антон_Карніцкі._Прыдарожныя_бярозы._1930-я_гг.jpg|Прыдарожныя бярозы. 1930-я гг.
Антон Карніцкі. Касцёл на Замосці. 1930-я.png|Касцёл на Замосці. 1930-я гг.
Антон Карніцкі. Аўтапартрэт (1942).jpg|Аўтапартрэт. 1942
Антон Карніцкі. Стары. 1943.jpg|Стары. 1943
Антон Карніцкі. Рынак у Слоніме. 1943 г.png|Рынак у Слоніме. 1943 г.
Антон Карніцкі. Рынак у Слоніме. 1943.png|Рынак у Слоніме. 1943 г.
Антон Карніцкі. Хата ў Рышчыцах. Фрагмент. 1943 г.png|Хата ў Рышчыцах. Фрагмент. 1943 г.
Антон Карніцкі. Хлеў і гумно ў Рышчыцах. 1943 г.png|Хлеў і гумно ў Рышчыцах. 1943 г.

## Літаратура 
* Мастак Антон Карніцкі : гісторыка-краязнаўчы і мастацтвазнаўчы нарыс  / Сяргей Чыгрын. — Мінск : Кнігазбор, 2009. — 50, [1] с.
* Мастацтва Беларусі. — 1987. — № 12. — с.64-67
* Слонім і ваколіца : гісторыка-краязнаўчыя і літаратуразнаўчыя артыкулы, гутаркі / Сяргей Чыгрын. — Мінск, 2014. — с.109-110

## Спасылкі 
* 

Катэгорыя:Асобы
Катэгорыя:Мастакі Беларусі
Катэгорыя:Мастакі паводле алфавіта
Катэгорыя:Нарадзіліся ў Адэсе
Катэгорыя:Памерлі ў Слоніме
Катэгорыя:Мастакі-партрэтысты Беларусі
Катэгорыя:Мастакі-пейзажысты Беларусі
Катэгорыя:Памерлі ад туберкулёзу
Катэгорыя:Пахаваныя на Ружанскіх могілках (Слонім)